हाल पूरा नईं पर पौना जरूर भरोचे दा हा। स्टेजा उप्पर बंगाल दा जादू खिल्लारा दा हा। इक बीएं-बाइयें बरें दी शानदार कुड़ी पूरा हार-शंगार कीते दे ‘उर्वशी बनी दी नच्चा दी ही। ओ तौला ने, बिंद अग्गें जाइयै खब्बै पासे रींगा च इक कुर्सी पर बेई गेआ। बौने शा पैहलें उन्न इक नजर अपने कन्ने आली कुर्सी बल्ल मारी। हाल च न्हेरा हा। पर फी बी उन्न दिक्खी लैता जे ओदे कन्ने आली सीटा पर पैंतिएं-चालिएं बरें दी, इक दड़दार हंडनसार, मार्डन टाईप, फैशनेबल, बाल-कटी जनानी बैठी दी ही जिन सैली साढ़ी पर सुआ टोटा लैते गै उसी’’यू-डी’ कलोन दी खशबो आई ते ओदा चित्त प्रसन्न होई गेआ। फी ओ बड़े ध्याना ने ‘उर्वशी’ दे थिरकदे शरीरा गी दिक्खन लगी पेआ।